Aborts

Aborts ir dabīga vai mākslīga grūtniecības pārtraukšana līdz tās 22. nedēļai, auglim ejot bojā.

Spontānais aborts

Spontānais aborts ir grūtniecības dabīga izbeigšanās, kuru visbiežāk izraisa ģenētiski augļa defekti, kuri parasti vairs neatkārtojas. Citi iemesli var būt mātes veselības stāvoklis un dzīvesstils vai kādi ārēji faktori. Reizēm spontānais aborts notiek neizskaidrojamu iemeslu dēļ. Bieži vien spontānais aborts notiek grūtniecības sākumā, pirms konstatēta grūtniecība. Parasti pēc spontānā aborta nerodas problēmas nākamajās grūtniecībās.

Mākslīgais aborts

Mākslīgais aborts tiek izdarīts ķirurģiski vai ķīmiski. Latvijā legāli mākslīgo abortu pēc sievietes lūguma drīkst izdarīt līdz 12. nedēļai, ja vien tas neapdraud grūtnieces dzīvību, bet izvarošanas vai smagu medicīnisku komplikāciju gadījumā, ja apdraudēta mātes vai bērna dzīvība un veselība, līdz 22. nedēļai.

Embrija un augļa tiesības

Svarīgi diskusijās par embrija morālo statusu ir noskaidrot, kurā brīdi cilvēks kļūst par juridisku subjektu un uz viņu sāk attiekties tiesības uz dzīvību. Tie, kuri attaisno abortu, apgalvo, ka cilvēkam šādas tiesības var piemist tikai tad, kad viņš ir kļuvis par sevi apzinošu subjektu un ir spējīgs veidot apzinātas nākotnes ieceres. Tiesa, šādu nostāju kritizē tie, kuri iestājas par abortu ierobežošanu. Viņuprāt, šāds pieņēmums novestu pie tā, ka attaisnojama būtu arī tikko dzimuša zīdaiņa nogalināšana, jo arī viņam nav izveidojusies runas spēja un viņš neapzinās sevi kā laikā eksistējošu subjektu, tomēr mūsu morālā intuīcija pretojas leģitimēt zīdaiņa nogalināšanu un par to ir paredzēts sods. Šo argumentu abortu aizstāvji atspēko, sakot, ka attieksme pret zīdaini kā pilntiesīgu juridisku subjektu ir tikai sociālas konvencijas rezultāts, līdz ar to šim argumentam ir vairāk retoriska iedaba, jo tas noved pie tādām konsekvencēm, kuras, lai arī iespējamas, nav nepieciešamas, legalizējot abortus.

Reliģiskie aizliegumi

Kristietības pozīcija balstīta uz bausli "tev nebūs nokaut". Kristieši uzskata, ka cilvēks rodas nevis pakāpeniski dzīves gaitā, bet olšūnas apaugļošanas brīdī, kad izveidojas jaunā dzīvība. Tas tiek pamatots ar novērojumu, ka turpmākā augļa attīstība ir pakāpeniska, bez straujiem lēcieniem un pārmaiņām. Arī iepriekš minētajā 12. vai 22. nedēļā augļa attīstībā nenotiek nekādas būtiskas pārmaiņas, pēc kurām varētu secināt, ka šis auglis, kas iepriekš nebija cilvēks, tagad ir cilvēks. Tātad tiek uzskatīts, ka mātes ķermenī augošais embrijs jau no paša sākuma ir cilvēks. Cilvēka nogalināšana, ja šis cilvēks neapdraud citu cilvēku dzīvību, ir nepieļaujama. Tā nav tikai akla paklausība bauslībai, bet arī saprātīgs spriedums. Ja cilvēku drīkstētu nogalināt tad, ja viņš kādam var kļūt par apgrūtinājumu vai vājuma brīdī pats vēlētos beigt dzīvi, tad cilvēka dzīvības vērtība un cieņa būtu būtiski iedragāta, un tam varētu būt katastrofālas sekas. Turklāt termina "cilvēks" definīcijas sašaurināšana var novest pie lielākās daļas Homo sapiens sugas pārstāvju izslēgšanas no šīs kategorijas.
Jūdaismā rabīni visai kategoriski nostājas pret abortiem, uzskatot, ka tā tiek kavēta mesijas atnākšana.

Aborti un sociālais konteksts

Stīvens Levits un Džons Donahjū veikuši pētījumu, kurā secina, ka pastāv korelācija starp abortu legalizāciju un noziedzības līmeņa samazināšanos. Respektīvi, laika posmā, kurā ASV tika legalizēti aborti, ir fiksēta noziedzības līmeņa samazināšanās. Tiesa, šo aspektu nosoda daži abortu pretinieki, apgalvojot, ka šādi secinājumi var novest pie sava veida eigēnikas, jo abortus parasti izvēlas sociāli zemākie slāņi un līdz ar to sabiedrība tiek atbrīvota no noteikta tipa indivīdiem, ko var traktēt kā diskrētu genocīdu. Abortu pretinieki norāda uz minētā pētījuma trūkumiem, runājot pat par 330 % vardarbības pieaugumu pret bērniem. 
Abortu aizstāvji atbild, ka eigēnikai līdzīgā tendence šeit tiek diskreditēta, izmantojot ad Hitlerum argumentu, kas cenšas to sasaistīt ar Hitlera un nacistiskās Vācijas politiku, kura ietver negatīvas konotācijas, kaut arī šeit tā kalpo sabiedrībai, nenodarot ļaunumu kādai atsevišķai grupai. Viņi uzsver, ka ir būtiska atšķirība starp organizētu masu iznīcināšanu, kas balstās uz ideoloģiskām fikcijām un iespēju sabiedrībai kvalitatīvi attīstīties bez ārēja spēka ietekmes, kas šajā gadījumā ir abortu legalizācijas sekas. 
Abortu pretinieki diskusijās norāda arī uz datu viltošanas un tendenciozas atlases gadījumiem no abortu aizstāvju puses. Tāpat tiek ziņots par gadījumiem, kad abortu aizstāvji, ignorējot likuma prasības, nav ziņojuši par iespējamiem izvarošanas gadījumiem, arī par citiem kriminālnoziegumiem t. sk. kanibālisma gadījumiem abortu klīnikās. 
Dažbrīd pozīcijas "par" un "pret" pieņem kriminālu raksturu, kad tiek izteikti draudi pretējo uzskatu aizstāvjiem un pat notiek slepkavības. 2009. gada maija pēdējās dienās ASV tika nogalināts viens no zināmākajiem abortu aizstāvjiem, ārsts Džordžs Tillers, ko abortu pretinieku "Pro Life" lielākās grupas kategoriski nosoda. Piemēram, viena no tām - "Pro Life Action Ministries" šajā sakarā raksta: Pro-Life Action Ministries is an interdenominational Christian organization dedicated to publicly defending the sanctity of human life, and saving lives from abortion, infanticide and euthanasia now through peaceful direct-action and educational projects.